次韵李成季感事
作者：晁補之
朝代：宋

paragraphs: 吾廬無餘地，文字散堆案。
雖微清溪鶴，蓍畫亦幽玩。
高人來何疏，午榻動成鼾。
夢聞足音喜，不待搖枕喚。
居貧少煙火，饘食尚須旰。
出門兀何之，踉蹌從款段。
吾人古遺隠，鳬足閔同患。
負日持獻君，狐白不肯換。
商歌叩牛角，長夜安得旦。
颼飀滿屋風，黄葉散投幔。
楚屈若靈龜，出處思過半。
所從聊自知，何用詹尹算。
不如天隨生，頭幘終日岸。
況君擊莊缶，一念腸九轉。
人方卧大室，子獨號其畔。
寒山來助哭，咄爾勿嗟惋。